HR Službeni list Europske unije C 95/27

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2018/C 95/14)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„BRIOCHE VENDÉENNE”

EU br.: PGI-FR-02294 – 24.2.2017.

ZOI ( ) ZOZP ( X )

1. Skupina koja podnosi zahtjev i legitimni interes

Vendée Qualité Maison de l’Agriculture 21 boulevard Réaumur 85013 La Roche-sur-Yon Cedex FRANCE Tel. +33 251368251 Faks +33 251368454 E-pošta: contact@vendeequalite.fr

Sastav

Ovo udruženje okuplja sve subjekte iz sektora ZOZP-a „Brioche vendéenne” (pekare obrtnike, proizvođače distributere i obrtnike koji imaju proizvodnu liniju, maloprodajni sektor, proizvođače brašna i postrojenja za razbijanje jaja). Zbog tog razloga ima legitimni interes podnijeti zahtjev za izmjenu specifikacije.

2. Država članica ili treća zemlja

Francuska

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☒ Dokaz o podrijetlu — ☒ Način proizvodnje — ☒ Povezanost — ☒ Označivanje — ☒ Drugo: ažuriranje podataka, zemljopisno područje, nadzorno tijelo, nacionalni zahtjevi, prilozi

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjena

5.1. Rubrika „Opis proizvoda”

Ovo je poglavlje predmet izmjena čija je svrha ponajprije brisanje ponavljanja.

Nadalje, odlomak:

„okus: okus je u skladu s mirisom, to jest prevladava aroma dobivena upotrebom rakije ili rakije i mirisa (cvijet naranče ili vanilija), uz popratni okus maslaca”

zamjenjuje se tekstom:

„u njegovu okusu prevladava aroma dobivena uporabom rakije, a ponekad i nekog drugog mirisa (cvijet naranče i/ili vanilija), uz popratni okus maslaca”.

U rečenicama koje se odnose na mirise, izraz „i/ili” zamjenjuje riječ „ili”: „cvijet naranče ili vanilija”, „vanilija i/ili cvijet naranče”.

Tako je izričito navedena mogućnost kombiniranja dvaju drugih mirisa u istom pripravku. Podudara se s praksom subjekata koji pojam „ili” tumače na način da može značiti „i”.

Te izmjene ne utječu na proizvod ni na uzročnu vezu.

5.2. Rubrika „Dokaz o podrijetlu”

Dodaje se odloma:

„Štruce namijenjene zamrzavanju pakiraju se i označavaju prije zamrzavanja. Informacije o mogućim postupcima zamrzavanja navode se na proizvodnom listu.”

To je bilo potrebno dodati kako bi se opravdala sljedivost zamrznutih štruca koje su dopuštene u izmijenjenoj specifikaciji (vidjeti točku 5.3. u nastavku o načinu proizvodnje).

U tom se poglavlju specifikacije unose izmjene koje se odnose na formu (brisanje ponavljanja, razlikovanje akreditacije poslovnih subjekata i vođenja evidencija i dokumenata o sljedivosti, premještanje stavka…) kako bi se pojasnio njegov sadržaj.

Dijelovi kojima se dokazuje podrijetlo proizvoda ne dovode se u pitanje.

5.3. Rubrika „Način proizvodnje”

Sirovine (tablica koja sadržava svojstva)

— Brašno:

riječi: „brašno za kruh, tip 55 ili 45, od 45 % do 55 %”

zamjenjuju se tekstom:

„od 42 do 52 % brašno za kruh, tip 65, 55 ili 45”.

Sadašnja specifikacija omogućuje uporabu dviju vrsta pšeničnog brašna, tip 45 i tip 55. Izmjenom specifikacije uvodi se nova vrsta brašna, tip 65.

Brašno tip 65 malo je bogatije mekinjama i često se upotrebljava za proizvodnju peciva, kao što je ZOZP „Brioche vendéenne”. Predstavlja tehnološki odgovor na sadašnje sorte žita koje su siromašnije bjelančevinama, omogućen napretkom u proizvodnji brašna. Uvođenjem tog novog tipa brašna ne mijenjaju se organoleptička i tehnološka svojstva kao što je boja, okus brašna ili dobro dizanje tijesta.

Sadašnja specifikacija propisuje udio brašna od 45 do 55 % u masi tijesta. Izmjenom je taj udio smanjen na udio od 42 do 52 %.

Smanjenje udjela brašna moguće je zbog veće stope apsorpcije suvremenih vrsta brašna, osobito brašna tip 65. Njime je omogućeno povećanje udjela drugih kvalitativnijih sastojaka kao što su jaja, maslac, šećer ili alkohol. Tom su izmjenom posebna organoleptička svojstva proizvoda „Brioche vendéenne” samo pojačana.

— Maslac:

u sadašnjoj specifikaciji navodi se postotak „svježeg ili koncentriranog maslaca” veći od 12,5 %. U izmijenjenoj specifikaciji dodaje se „izraženoga u rekonstituiranom maslacu”.

Na dnu stranice dodaje se izračun rekonstituiranog maslaca:

„Minimalni postotak maslaca koji se treba uporabiti u receptu naznačen je s obzirom na maslac s 82 % butirične masti. Ako se upotrebljava koncentrirani maslac s Y % butirične masti (Y je veći od 96 %), udio rekonstituiranog maslaca izračunava se prema formuli: ”

Ti su elementi dodani kako bi se pojasnio najmanji udio maslaca u tijestu, bez obzira na to je li riječ o svježem maslacu ili o koncentriranom maslacu. Taj udio podudara se s praksama proizvođača te osigurava zadržavanje posebnosti ZOZP-a „Brioche vendéenne”.

— Miris alkohola

riječi: „najmanje 0,5 %:

rakije ili ruma

nedenaturirani konjak s najmanje 44°”

zamjenjuju se tekstom:

„≥ 0,5 % rakije ili ruma ili nedenaturiranog konjaka s najmanje 44 %”.

Tom izmjenom ukida se dvoznačnost. Njome se kodificira praksa subjekata u sektoru koji tijekom pripreme upotrebljavaju jednu vrstu alkohola, a ne kombinaciju nedenaturiranog konjaka s rakijom ili rumom.

— Aroma

riječi: „Neobvezno. Ako postoji: prirodna vanilija ili jednaka prirodnoj, ili voda cvijeta naranče”

zamjenjuju se tekstom:

„Neobvezno. Prirodna aroma vanilije ili aroma vanilije i/ili voda cvijeta naranče”.

Tako formuliran sadržaj uzima u obzir razvoj propisa o utvrđivanju aroma i kodificira praksu subjekata u sektoru koji tradicionalno upotrebljavaju jednu aromu ili kombinaciju dviju aroma.

Postupak proizvodnje (tablica)

— Zamrzavanje štruca

Izmijenjenom specifikacijom uvodi se mogućnost zamrzavanja štruca uz navođenje sljedećih informacija:

„Temperatura manja od –12 °C Proizvod se može skladištiti najviše 15 dana”.

Dodavanje zamrzavanja u proizvodni postupak zahtijeva izmjenu nekoliko faza: za fazu odmaranja dodano je da ako se proizvod zamrzava, ta faza traje najmanje 30 minuta; za fermentaciju između završetka miješanja tijesta i početka pečenja (faza dorade), koja nastupa nakon odmrzavanja proizvoda, dopušteno razdoblje između vađenja štruca iz zamrzivača i stavljanja u pećnicu iznosi najmanje šest sati i najviše 24 sata. U tom razdoblju proizvod se odmrzava i postiže se optimalno dizanje tijesta.

Ti su elementi dodani i u dijagrame proizvodnje i vrsta trajanja ovisno o načinu proizvodnje.

Tom izmjenom specifikacije uvodi se novi tehnički redoslijed odvijanja postupka koji omogućuje neprekidno zamrzavanje štruca nakon odmaranja i pletenja. Time će se malim gospodarskim subjektima omogućiti da unaprijede svoju proizvodnju brioša u proizvodnju ZOZP-a „Brioche vendéenne”. Naime, brojni subjekti vole pripremati velike količine tijesta kako bi dobili ujednačen proizvod u skladu s tradicijom. Štruce namijenjene zamrzavanju pakiraju se i označavaju. Subjekti ih mogu odmrzavati i peći u manjoj količini, ovisno o tome kako ih stavljaju u prodaju. Najdulje trajanje pohrane ograničeno je na 15 dana kako bi se osiguralo kratkotrajno zamrzavanje proizvoda i kako bi se u najvećoj mjeri zaštitila svojstva štruce od koje se proizvodi ZOZP „Brioche vendéenne”.

Zamrzavanje štruca, kojim se privremeno zaustavlja djelovanje kvasca, ne utječe na željeni rezultat.

— Oblikovanje i pletenje

Rrečenice: „troprutni ili poput troprutnog brioša” i „Kada je riječ o izradi i izgledu ‚troprutne pletenice’, svi proizvođači (obrtnici, industrijski proizvođači i veliki maloprodajni sektor) u jednakoj mjeri upotrebljavaju obje tehnike (‚troprutna’ i ‚jednoprutna’, ručna izrada u obliku pletenice): ukupna masa štruce (štruca) jednaka je u oba slučaja (to jest, najmanje 300 g), kao krajnji rezultat nakon pečenja (vidjeti fotografiju na početku dokumenta).”

zamjenjuju se sljedećim tekstom:

„Ručno oblikovan troprutni brioš ili jednoprutni koji izgleda poput troprutnoga”.

Na taj se način pojednostavljuje sadržaj specifikacije, bez mijenjanja ili dodavanja elemenata.

— Uporaba zaštitnih vrećica

Sadašnjom specifikacijom predviđeno je stavljanje u zaštitne vrećice „najmanje 1,5 sat” do „najviše četiri sata nakon završetka pečenja”.

U izmijenjenoj specifikaciji briše se najmanje trajanje od 1,5 sata prije stavljanja u zaštitnu vrećicu. Tim se brisanjem svakom subjektu omogućuje da proizvod pakira prema svojoj uobičajenoj praksi i radnom okruženju. Željeni rezultat u pogledu brioša nepromijenjen je (očuvanje aroma i mekoće).

U pogledu najduljeg trajanja hlađenja, ono je nepromijenjeno.

— Označivanje

Briše se rečenica koja se odnosi na zakonski propisane navode na etiketi. Krajnji datum uporabe zamjenjuje se datumom minimalne trajnosti. Te izmjene u skladu su s važećim promjenama propisa.

— Prijevoz

Upućivanje na uvjete prijevoza proizvoda „Brioche vendéenne” briše se jer je obuhvaćen općim propisima.

— Stavljanje na tržište

odredba o uvjetima stavljanja proizvoda na tržište („nedirnuti brioš, izložen na suhom mjestu i zaštićen od sunca”) briše se jer je obuhvaćena općim propisima i ne odnosi se na uvjete proizvodnje proizvoda „Brioche vendéenne”.

Postupak proizvodnje (dijagram)

Riječi „Prvo odmaranje/fermentacija”

zamjenjuju se izrazom:

„Odmaranje/Prva fermentacija”.

Riječ je o formalnoj izmjeni čija je svrha istaknuti da postoji samo jedno odmaranje i dvije fermentacije.

Pojam „metrologija”

zamijenjen je općenitijim izrazom: „sljedivost”.

Riječ „certifikacija” briše se i zamjenjuje jasnijim pojmom „odabir”.

Sastav i recept – praćenje proizvodnje

Taj se dio briše iz specifikacije jer sadržava neobvezujuće odredbe (savjete, usporedbu s pariškim briošom). Elementi koji se odnose na znanje („dizanje”) navode se u dijelu o povezanošću sa zemljopisnim područjem.

5.4 Rubrika „Povezanost”

U sadašnjoj specifikaciji stavke koje se odnose na povezanost sa zemljopisnim područjem protežu se kroz više poglavlja. Povezanost se opisuje drukčije, s jednim dijelom o povijesti regije, povezanošću regionalne povijesti i tradicije izrade brioša i o razvoju sektora proizvodnje peciva „Brioche vendéenne”, s drugim dijelom koji govori o sve većem i dokazanom ugledu proizvoda, s trećim dijelom koji se bavi gospodarskom važnošću tog sektora i aktivnošću proizvođača, čiji se posljednji dio odnosi na motivaciju subjekata za dobivanje ZOZP-a. Svrha je izmjena okupiti sve relevantne elemente i preurediti poglavlje kako bi sadržavalo očekivane dijelove, a to su: „Posebnosti zemljopisnog područja”, „Posebnosti proizvoda” i „Uzročna povezanost”. Uostalom, otkako je proizvodu „Brioche vendéenne” priznat status ZOZP-a, ugled mu ne prestaje rasti, a zbog sve većeg ugleda porasla je i njegova potrošnja, kao što to pokazuju brojčani podatci o potrošnji.

Stoga, riječ je o izmjeni forme koja pojednostavnjuje uočavanje povezanosti proizvoda „Brioche vendéenne” s njegovim zemljopisnim okruženjem, ne dovodeći u pitanje utemeljenost te povezanosti.

5.5 Rubrika „Označivanje”

Rubrika o označivanju ažurirana je kako bi se uskladila s općim važećim propisima. Sadašnjom specifikacijom predviđeno je da se obvezno navodi:

”— prodajni naziv: „Brioche vendéenne”,

— podrijetlo: Vendée,

— broj etikete ili datum i vrijeme proizvodnje,

— naziv, adresa i logotip certifikacijskog tijela,

— naziv skupine koja podnosi zahtjev i čiji je član proizvođač,

— logotip ZOZP-a (po potrebi)”,

a u sažetku u dijelu koji se odnosi na označivanje utvrđuje se: „Proizvod se prodaje pod nazivom ‚Brioche vendéenne’.”

U nacrtu izmijenjene specifikacije i u jedinstvenom dokumentu pojašnjava se da se na oznaci navodi sljedeće: „naziv i adresa certifikacijskog tijela i naziv i podaci proizvođača”.

Budući da je od 4. siječnja 2016. obvezno stavljati na proizvod prodajni naziv koji odgovara nazivu ZOZP-a i logotip ZOZP-a, te odredbe više nisu potrebne u specifikaciji. Navod „Podrijetlo: Vendée” više nije potreban s obzirom na ugled ZOZP-a „Brioche vendéenne”. Navod „Broj etikete ili datum i vrijeme proizvodnje” podatak je koji se odnosi na sljedivost i koji poduzeća primjenjuju u poslovanju kako bi osigurali praćenje pošiljki. Navod „Naziv skupine koja podnosi zahtjev i čiji je član proizvođač.” briše se i zamjenjuje riječima „naziv i podaci za kontakt proizvođača”, koje potrošaču pružaju jasnije informacije.

5.6. Rubrika „Ostalo”

— Ažuriranje podataka

Dodaju se podaci za kontakt nadležne službe države članice i ažuriraju podaci za kontakt skupine koja podnosi zahtjev te podaci o sastavu.

— Zemljopisno područje

U specifikaciji se, kako bi se pojasnile faze koje se odvijaju na zemljopisnom području, dodaje sljedeća rečenica: „Zemljopisno područje proizvodnje proizvoda ‚Brioche vendéenne’, od miješanja tijesta do stavljanja proizvoda u zaštitu vrećicu, odvija se na području sljedećih općina:”

Za svaki departman popis kantona zamjenjuje se popisom odgovarajućih općina. Zemljopisno područje ostaje nepromijenjeno.

Ažurirana je i karta zemljopisnog područja. Briše se stavak u kojem se navodi obrazloženje ograničenja područja ZOZP-a „Brioche vendéenne” jer se njegov sadržaj ponavlja u dijelu o elementima kojima se obrazlaže povezanost sa zemljopisnim područjem.

Kada je riječ o jedinstvenom dokumentu, zbog administrativne izmjene kantona i njihova opsega ažuriran je popis kantona. To se ažuriranje čini potrebnim jer je nakon revizije kantona koja se provodi u Francuskoj posljednjih godina, nekim kantonima promijenjen naziv i/ili opseg. Popis kantona sadržan u sažetku izmijenjen je zbog francuskih propisa, ali područje koje je njime obuhvaćeno ostaje isto.

— Nadzorno tijelo

Podaci za kontakt nadzornog tijela zamijenjeni su podacima nadležnog tijela u području nadzora. Tom se izmjenom želi izbjeći izmjena specifikacije u slučaju promjene nadzornog tijela.

— Nacionalni zahtjevi

U sadašnjoj specifikaciji nisu navedene glavne stavke koje podliježu nadzoru. Dodane su u izmijenjenoj specifikaciji, u nacionalnim zahtjevima.

— Prilozi

Brišu se prilozi sadašnjoj specifikaciji. Naime, priloge čine neobvezujući elementi koji su dodani kao primjeri (novinski članci, označivanje, povijesna istraživanja…).

JEDINSTVENI DOKUMENT

„BRIOCHE VENDÉENNE”

EU br.: PGI-FR-02294 – 24.2.2017.

ZOI ( ) ZOZP ( X )

1. Naziv

„Brioche vendéenne”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 2.3. Kruh, fino pecivo, kolači, slastice, keksi i drugi pekarski proizvodi

3.2. Opis proizvoda na koji se odnosi naziv iz točke 1.

Proizvod „Brioche vendéenne” pleteni je brioš zlaćane boje na gornjem dijelu, pravilna okruglog, ovalnog ili izduženog oblika. Uvijek se prodaje svjež, u komadu ili narezan na kriške, postavljen na papir za prehrambene proizvode ili u zaštitnoj vrećici. Masa mu je najmanje 300 grama.

Njegov meki dio ujednačene boje saćaste je strukture, a tekstura u ustima prozračna je, vlaknasta, ali meka.

Miris mu je složen i odlikuje se uravnoteženim udjelima mirisa maslaca, arome dobivene uporabom rakije ili ruma, a ponekad i drugih mirisa kao što su vanilija i/ili narančin cvijet. Okus mu je bogat, sladak i aromatičan.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Brašno se dobiva od žita namijenjenog izradi kruha koje dolazi iz sljedećih regija u kojima se uzgajaju žitarice: Centre, Grand Ouest (Pays de la Loire, Bretagne, Normandie, Poitou-Charentes) te Beauce i Brie (zemljopisno upućivanje: „Code et nomenclature des régions agricoles de la France au 1er janvier 1971” (Kodeks i nomenklatura poljoprivrednih regija Francuske na dan 1. siječnja 1971.) objavljen 1974. pod zajedničkom nadležnošću INSEE-a i SCEES-a (Nacionalnog zavoda za statistiku i ekonomska istraživanja i Središnje službe za ispitivanja i statistička istraživanja). Obrtnici, ali i industrijski proizvođači i maloprodajni sektor odabrali su za opskrbu brašnom to žito i regije na kojima se ono uzgaja upravo zbog njegovih tehnoloških i kvalitativnih svojstava: pekarske kakvoće brašna, čiji koeficijent mora biti najmanje W 180; ukupnog udjela bjelančevina, koji mora biti najmanje 10,5 %.

Jaja i mlijeko dolaze iz zemljopisnog područja.

Maslac dolazi iz zemljopisnog područja i francuske regije Grand-Ouest (Pays de la Loire, Bretanja, Normandija i Poitou-Charentes).

Sol dolazi s obale Atlantskog oceana s područja koje obuhvaća dio od estuarija rijeke Gironde i južne obale Bretanje, osobito otok Ré, Noirmoutier i Guérande.

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje proizvoda „Brioche vendéenne”, od miješanja do pečenja proizvoda, odvijaju se na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se u zaštitne vrećice stavlja na zemljopisnom području.

Proizvod se u zaštitne vrećice stavlja neposredno nakon pečenja kako bi se očuvala njegova organoleptička svojstva. Ranim pakiranjem tog proizvoda bogatog šećerom štiti ga se od kukaca, osigurava se mikrobiološka zaštita i čuva se mekoća i arome peciva „Brioche vendéenne”.

3.6. Posebna pravila za označivanje proizvoda na koji se odnosi registrirani naziv

Ne dovodeći u pitanje sadašnje propise, pri označavanju navode se:

— naziv i adresa nadzornog tijela,

— naziv i podaci za kontakt proizvođača.

4. Sažeta definicija zemljopisnog područja

Departman Vendée: cijeli departman.

Departman Loire-Atlantique: kantoni Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou i dijelovi općina Indre i Nantes na jugu Loire.

Departmant Maine-et-Loire: općine Chalonnes-sur-Loire, Chaudefonds-sur-Layon, Denée, Rochefort-sur-Loire i kantoni Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges i Saumur, osim dijelova općina Les Ponts-de-Cé i Saumur na sjeveru Loire.

Departman Deux-Sèvres: općine Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé i kantoni Autize-Égray, Bressuire, Cerizay, kanton Frontenay-Rohan-Rohan osim općine Granzay-Gript, kantoni Mauléon, Parthenay, La Plaine Niortaise, Saint-Maixent-l’École, Thouars i kanton Val du Thouet osim općina Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé i Tessonnière.

Departman Charente-Maritime: kantoni Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères i kanton Tonnay-Charente osim općina Échillais, Port-des-Barques, Saint-Nazaire-sur-Charente i Soubise.

5. Povezanost sa zemljopisnim područjem

Specifičnost zemljopisnog područja

Prirodni čimbenici

Zemljopisno područje proizvoda „Brioche vendéenne” nalazi se na obalama Atlantskog oceana, između lučkih gradova Nantes i La Rochelle, a ono uživa umjerenu oceansku klimu, pogodnu za raznoliku proizvodnju. Zahvaljujući geološkoj raznolikosti i njegova su okruženja različita:

— na južnom rubu Armorikanskog masiva nalazi se prirodna regija Bocage vendéen, koja je obilježena agrarnim sustavom usmjerenim na različite oblike uzgoja,

— na sedimentima iz razdoblja mezozoika nalazi se ravnica Plaine vendéenne na kojoj se ponajprije uzgajaju žitarice,

— na nizinskim područjima zaleđa nalaze se močvarna područja često prekrivena travnjacima,

— na obali su smještene poznate solane i kupališta zahvaljujući kojima je departman Vendée drugo francusko turističko odredište.

Ljudski čimbenici

Udaljeno od velikih prometnih putova, to je zemljopisno područje kolijevka zajednice ljudi koja se učvrstila oko zajedničkih vrijednosti i vrlo bogate i raznolike gastronomije. U toj regiji povezanoj s religijom uskrsne svetkovine, koje su obilježavale izlazak iz zime i kraj korizme, predstavljale su priliku da se razmjenjuju kolači bogati šećerom, jajima i maslacem. U departmanu Vendée te je kolače zbog prekinute fermentacije tijesta karakterizirao zbijen meki dio. Nosili su nazive „uskrsni kruh”, „galette pacaude”, „alize” ili „gâche” (udruženje Association vendéenne du goût, Produits du terroir et recettes traditionnelles de Vendée, Éditions L’Étrave, 1995.). „Subota je u cijelosti posvećena izradi tih kolača brioša, koji su često jako veliki” (Anne-Christine Beauviala i Nicole Vielfaure, Fêtes, coutumes et gâteaux, Éditions C. Bonneton, 1978.).

U 19. stoljeću proizvodnja kolača, koja se do tada odvijala u domovima, proširila se na obrtnike pekare. Upravo u to doba u departmanu Vendée javlja se „pleteni brioš”, izrađen od brašna, jaja i maslaca, s mirisom rakije, a ponekad i mrvicom vanilije i narančina cvijeta. Riječ je o blagdanskom kolaču koji se povezuje s važnim događajima kao što su pričesti i vjenčanja. Prema tradiciji kum i kuma mladenke nudili su golem brioš (Edmond Bocquier, La Terre vendéenne, siječanj 1906.). Kolač se stavljao na pladanj koji se držao rukama i oko kojeg se plesalo (Abel Hugo, France pittoresque, Éditions Delloye, 1835.). Taj se običaj u departmanu Vendée zadržao do danas.

Dolaskom željeznice, a zatim i razvojem turizma u 20. stoljeću, gospodarstvo departmana Vendée otvara se svijetu. Na selu se razvijaju obrt i industrijska proizvodnja, što predstavlja izvorni gospodarski model (Jean Renard, La Vendée, un demi siècle d’observation d’un géographe, Presses Universitaires de Rennes, 2004.). Obrtnici svoju proizvodnju podižu na industrijsku razinu kako bi svoje proizvode plasirali i izvan departmana Vendée. U travnju 1949. Udruženje stanovnika departmana Vendée u Parizu organizira dobrotvornu prodaju u glavnom gradu. Tom se prilikom pojavio naziv „Brioche vendéenne” kako bi se razlikovao od drugih vrsta brioša (Frédéric Ziégerman, Le Guide des pays de France, Éditions Fayard, 1999.).

Otada svi proizvođači prisvajaju tradicionalni recept za taj proizvod, s produljenom dvostrukom fermentacijom, ručnim oblikovanjem i pletenjem štruca, pečenjem na umjerenoj temperaturi i stavljanjem proizvoda u zaštitne vrećice po vađenju iz pećnice. Granice zemljopisnog područja, koje obuhvaća administrativni dio departmana Vendée i granična područja susjednih departmana, utvrđene su na temelju znanja koje se razvilo na tom određenom području, a povezano je s kretanjima pekara i naučnika koji su obrt učili u departmanu Vendée.

Posebnosti proizvoda

Proizvod „Brioche vendéenne” prepoznatljiv je po svojem pletenom obliku, koji čini nasljeđe proizašlo od posebnog načina oblikovanja naziva „tropruti način”. Najčešće je duguljastog oblika, ali ponekad može biti izdužen ili okrugao. Kora mu je ispupčena i nježne zlatne boje. Može se stavljati na tržište narezan na kriške ili u komadu. Stavlja se na papir za prehrambene proizvode ili je zapakiran u prozirnu zatvorenu vrećicu.

Rez otkriva saćasti unutarnji meki dio koje je pomalo vlaknast, ali i dalje prozračan. Ta meka sredina u ustima se topi i oslobađa profinjene arome maslaca i rakije ili ruma, ponekad uz nježne note vanilije i/ili cvijeta naranče. Okus mu je bogat zahvaljujući visokom udjelu maslaca i jaja, slađi od okusa većine brioša.

Uzročna povezanost

Uzročna povezanost posebnosti proizvoda i posebnosti područja temelji se istodobno na određenim svojstvima proizvoda (sastav, okus, izgled, tekstura) i na njegovu ugledu.

Sastav i okus povezani s obilježjima zemljopisnog područja

Može se utvrditi povezanost između obilježja područja i sastojaka od kojih se izrađuje proizvod „Brioche vendéenne”:

— oceanska klima koja vlada u regiji pogoduje uzgoju goveda, osobito u dijelu Bocage vendéen i močvarnim predjelima, a rezultat toga obilna je proizvodnja maslaca i mlijeka,

— jednako tako, umjerena klima i agrarni sustav sa zatvorenim poljima pozitivno utječu na znatan uzgoj peradi što osigurava velike količine jaja, osobito u vrijeme Uskrsa,

— plodno tlo ravnice Plaine vendéenne i isušena močvarna područja još od srednjeg vijeka pogoduju razvoju uzgoja žitarica, koji je tada bio pod zaštitom crkvenih opatija,

— blizina Cognaca, na jugu zemljopisnog područja, objašnjava razvoj obrtničke proizvodnje rakije te zašto se ta vrsta alkohola upotrebljava u proizvodnji slastica,

— zahvaljujući obali i velikim lukama, to područje imalo je pristup stranim proizvodima kao što su rum, arome vanilije i cvijeta naranče i šećer od šećerne trske,

— obala Atlantskog oceana već je dugo važno područje u proizvodnji soli, osobito oko bazena Guérande, Noirmoutier i otoka Ré.

Te sirovine, već dugo prisutne na tom području, čine posebnost proizvoda: meko i topivo tijesto, koje je takvo zahvaljujući jajima, mlijeku i maslacu, pravi omjer šećera i soli, aromatska složenost zahvaljujući alkoholu, vaniliji, cvijetu naranče.

Izgled i tekstura koji su nasljeđe znanja koje se razvilo upravo na zemljopisnom području

Snažna uzročna povezanost povezuje određena svojstva proizvoda, koja su posljedica izvornih načina proizvodnje i činjenice da se to znanje razvilo upravo na tom zemljopisnom području:

— izgled proizvoda, njegov oblik i način pletenja rezultat su ručnog oblikovanja,

— nabreknuti izgled proizvoda „Brioche vendéenne”, njegova saćasta meka unutrašnjost i lakoća u ustima posljedica su dvostruke fermentacije s fazom odmaranja iza koje slijedi dorada,

— zlaćana boja i mekoća rezultat su kontroliranog pečenja u odgovarajućoj pećnici,

— aromatična profinjenost proizvoda očuvana je zahvaljujući brzom stavljanju u zaštitnu vrećicu.

Takva tradicionalna praksa potječe od starinske proizvodnje uskrsnih ili svadbenih kolača. Prenosila se s kućanstava na obrtnike, ponekad je bila dijelom industrijske proizvodnje, a danas opstaje kroz stručnu obuku naučnika. Područje proizvodnje brioša „Brioche vendéenne” obuhvaća sve gospodarske subjekte koji danas vladaju tim umijećem proizvodnje tog proizvoda.

Ugled povezan s osobitostima zemljopisnog područja

Ugled proizvoda temelji se istodobno na snažnoj ukorijenjenosti na predmetnom području i na tome što je proizvod poznat i daleko izvan svojeg mjesta podrijetla. Oboje je povezano s određenim svojstvima zemljopisnog područja.

Privrženost stanovnika vlastitoj kulinarskoj baštini osobito je obilježje departmana Vendée i okolice. Taj osjećaj pripadnosti zajednici i snažan regionalni identitet temelj su duge tradicije izrade uskrsnih kolača čiji je nasljednik „Brioche vendéenne”, koji je i danas prisutan na slavljima i vjenčanjima. Natjecanja povezana s tim cvijetom gastronomije održala su to oduševljenje.

Zahvaljujući svojem položaju, zemljopisno je područje otvoreno turizmu, koji je posljednjih desetljeća doživio znatan razvoj. Privlačnost obale departmana Vendée savršeno naglašava ugled proizvoda „Brioche vendéenne”. Odvažnost i entuzijazam obrtnika i proizvođača koji su pridonijeli njegovu širenju danas se uklapaju u gospodarski kontekst koji je obilježen velikim brojem i dinamičnošću malih i srednjih poduzeća koja posluju u ruralnom okruženju. Taj proizvod čini 10 % tržišta pekarskim proizvodima na nacionalnoj razini (izvor: panel SECODIP, 2001.). Ispitivanje koje je proveo OSER, Junior Entreprise de l’Ecole Supérieure d’Agriculture d’Angers, upućuje na to da 45 % ispitanika spontano prepoznaje proizvod. Ta brojka raste na 77 % kada je riječ o stimuliranom prepoznavanju (95 % na zapadu i 50 % u pariškoj regiji).

Proizvodu „Brioche vendéenne” osobitu je počast odala institucija Conseil National des Arts Culinaires u izdanju L’Inventaire du patrimoine culinaire de la France posvećenom regiji Pays-de-la-Loire (Éditions Albin Michel, 1993.): „Odavno već uživa velik uspjeh, čak i izvan granica regije.”

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) SL L 343, 14.12.2012., str. 1.